Versindaba Dansende Digtersfees Archives : Versindaba
Posts Tagged 'Dansende Digtersfees'
Dansende Digtersfees. Breyten Breytenbach gesels oor vanjaar se fees
Louis Esterhuizen (LE): Breyten, verlede jaar se Dansende Digtersfees was natuurlik die eerste fees en watter ongelooflike belewenis was dit nie! Vir weke daarna het dit steeds vir diegene wat daar was asof daar nie klippe onder jou voetsole was nie; trouens, daar was 'n bykans universele ekstase van iets enorms het gebeur en ek was daar … Hoe het julle as organiseerders na afloop van verlede jaar se fees daaroor gevoel? Is die doelwitte wat julle byvoorbeeld aan julself gestel het, bereik?
Breyten Breytenbach (BB): Daar was enkele tekortkominge – sommige buite ons beste pogings om (twee digters wat op die laaste tippie moes kanselleer, maar dit kon nie verhelp word nie); 'n paar dinge wat ons graag nog sou wou doen – soos 'n antologie van die deelnemende digters se werk, liefs in samewerking met 'n professionele uitgewery (maar ons kon niemand oortuig nie), groter en deegliker belangstelling van literêre media (maar afgesien van Versindaba en Danie Marais en Meersman van die Mail & Guardian kon ons dit nie by hulle tuisbring dat hier iets die moeite en fokus werd was om te dek nie), daarmee saam meer en beter vertalings van ons oorsese deelnemers se verse (ook dit het nie gewerk nie), en wyer vennootskappe met ander organisasies, insluitende van oorsee (ook 'n bloutjie geloop); en laastens miskien 'n paar haperinge toe te skryf aan ons eie 'waagmoed': ek het nie die gevoel gehad dat plaaslike digters werklik ons deelnemers van elders as gaste gesien en ontvang het nie, die Gesprekke was tematies te gesog, daar was nie veel van 'n werklike interaksie met die publiek nie, trouens, die besoekers het nie regtig die kans gehad om die plaaslike digterslandskap beter te verken nie (behalwe vir die wonderlike gebaar van jou en Marlise toe julle gefotokopieerde werk van Afrikaanse gedigte in vertaling as geskenk vir ons besoekers gegee het), en ek het die indruk dat die geprojekteerde gedigte tydens die voorlesings nie altyd sigbaar genoeg was nie.
LE: In welke mate gaan vanjaar se fees verskil van verlede jaar s'n? Of gaan julle probeer om verlede jaar se resep so noukeurig as moontlik te volg?
BB: Ons probeer deurlopendheid teweegbring – so sommige kerneienskappe bly dieselfde – en tog ook 'n vloeibaarheid en miskien selfs 'n mate van onvoorspelbaarheid skep. Die oorspronklike bedoeling was eintlik nié om net nog 'n fees te bring na 'n land waar die minderheid wat na so-iets gaan al behoorlik feesvrot is nie. Dit was ook nie om met enige van die ander spektakels mee te ding nie. Ons weet goed die poësie is iets van 'n openbare voordrag, miskien selfs 'n vertoning (dit was nog altyd 'n opsê), maar ook dat dit die aanklank is van ouer en dalk dieper bewegings van die menslike bewussyn (en al wat dit deel met 'literatuur' is eintlik maar net woorde – wat nie eens soortgelyk as by ander kommunikasievorme aangewend word nie). Vandaar ons oortuiging dat die 'oorkom' na 'n publiek op meer subtiele wyses gebeur, meer insypelend as wat mense gekondisioneer word om te verwag. Ook dat die omgang met die nie-self meer ritualisties en selfs sjamanisties van aard is as wat die blote uitstrooi van slimmighede in die naglug aan kan voldoen. Die digters moet genoeg kans gegee word om die bees wat hulle verhoog toe bring mak te maak of te probeer omvat. Vandaar dat dit 'n redelike klein groepie deelnemers is. Méér is juis nie beter nie. (En ons kan nie 'verteenwoordigend' of selfs normevormend wees wat betref die digterswêreld se sweepstakes nie, en met die beste wil ter wêreld nie polities korrek nie.) Ons verwysingsraamwerk bly dieselfde: ons soek gesoute digters (nie noodwendig die bekendstes nie) wat skrywe asof hulle lewens daarvan afhang en wéét dis 'n nuttelose gebaar, en miskien soms reeds hulle lewens in die proses ingeboet het. Die plan is ook om weer die digters tyd en ruimte en beweging te gee om saam te verkeer, soos met die 'karavaan' wat die twee dae van Gesprekke en voorlesings voorafgaan. Tot sover die deurlopendheid – dieselfde plek, dieselfde formaat, dieselfde tent. Maar daar is twee aspekte wat nie omseil kan word nie: dat die besoekers soms van ver kom en iets behoort wys te word van die streek waarnatoe hulle kom en die verskeidenheid van mense wat daar bly, en dat meer plaaslike belangstellendes die kans gegun behoort te word om die besoekers 'n bietjie te leer ken. Daarom beoog ons vir vanjaar 'n iets meer omvattende inleiding tot die Kaap vir ons besoekers, en behalwe vir 'n voorleesluister besoek aan die UWK ook twee geleenthede waar daar op 'buitewerwe' kennis geneem kan word van 'n breër spektrum van Suid-Afrikaanse digters (Wellington en Observatory), dat die Gesprekke meer konkreet sal gaan oor vertaling en vertalings (en dus oor die moete en boute van skrywe), en dat daar dié keer wel 'n antologie beskikbaar sal wees. Die musiek sal hierdie keer daadwerklik déél wees van die verrigtinge. Ons beoog om meer aandag te gee aan die geprojekteerde tekste. Die 'vloeibaarheid' vorentoe kan miskien beteken dat ons die gees van die saambeweeg op 'n ander wyse probeer vergestalt – miskien in 'n ander land, of in 'n propperse karavaan Timboektoe toe.
LE: Die fakkelvers vir vanjaar se fees, is Eugène Marais se welbekende "Die dans van die reën". Hoekom is daar juis op dié gedig besluit?
BB: Marais is hierdie keer een van ons "abbavaders en voormoeders", ons beskermgeeste – saam met Hafiz, Cesaria Evora en Amadou Hampâté Bâ. Die oer-gedig, "Die dans van die reën", versinnebeeld van die temas wat ons dink ons wil illustreer: die beswerende dans, byna 'n inkantasie, van die mens met haar omgewing, geskiedenis, dalk haar eie natuur en haar reis langs die trajek wat 'lewe' genoem word. Ons hoop ook die digters sal lus voel om besit te neem van hierdie teks in hulle eie tale. Nou nie tot so 'n mate dat dit reën hoef te bring nie!
LE: Verlede jaar het jy voorspel dat die Koreaanse digter, Ko Un, se voordrag die gehoor gaan vlerke gee, en so was dit ook. Enige soortgelyke verrassings vanjaar?
BB: Elkeen van die digters wat vanjaar kom is uniek, elk 'n suiwer baster soos dit nie anders kan nie. 'n Paar van hulle is deurwinterd – Abdellatif Laâbi, Hans van de Waarsenburg, Homero Aridjis – ou trekvoëls en in Laâbi se geval nog tronkvoël ook. Duo Duo kom uit die hartjie van wat 'n duisend jaar se probeer menswees beteken. Ilja Kaminski gaan 'n ontdekking wees, maar dit sal help as mense 'n bietjie gaan oplees oor die Russiese modernisme en veral die groot Russiese voorgangers soos Akmatova en Babel en Mandelshtam en Brodski. En Chagall. So kan ek voortgaan … Ek dink ons gaan almal in die skadu gestel word deur twee baie wyse jong straatdigters van Senegal … En dan het ek nog niks gesê oor ons plaaslike deelnemers nie! By voorbaat al dankie vir hulle gulheid van gees en hulle gasvryheid.
LE: Nog 'n besonderse toevoeging tot vanjaar se fees, is die bekendstelling van die tweede uitgawe van die literêre joernaal "Imagine Africa", waarby sowel Pirogue Kollektief as Archipelago Press betrokke is. Vertel ons meer van hierdie besonderse inisiatief?
BB: Dis "alles een perd". Dieselfde aanslag of bedoeling geld vir al ons aktiwiteite: dat ons probeer fasiliteer, kloutjies by die ore probeer kry, dat die een se vaardighede of belangstellings die ander s'n sal versterk, dat ons forums en platforms bied, dat ons 'n etiese verbeelding probeer omlyn, dat die waarheid (waarmaking) mooi is. "Imagine Africa" beoog om die fondamente te probeer identifiseer of lê van 'n Afrika modernisme, en by name sin te probeer maak (wat nie dieselfde is as betekenis nie) van 'n komplekse kontinent met gebruikmaak van skeppingsverbeeldings van hier (Afrika) en elders. Die gasredakteur van die nuwe uitgawe is Georges Lory, en hy gaan mét ons wees vir die Dansterfees. Ook 'n hele paar van die ander bydraers. (En ons is bly om ook twee van jou gedigte, Louis, in hierdie nommer te hê.) Jill Schoolman, uitgewer van Archipelago Press, medewerker en tewens lid van ons Kollektief, kan ongelukkig nie die geleentheid bywoon nie. Maar Hans van de Waarsenburg wat in sy hoedanigheid as hoofnoof van Maastricht se Eva Tas Stichting dit vir ons finansieel moontlik gemaak het om die jaarboek te publiseer, sal daar wees met kierie en hoed.
LE: Ten slotte, op 'n meer persoonlike vlak: watter verwagtings hou jy vir jouself in die vooruitsig ten opsigte van vanjaar se dansende digters, Breyten?
BB: Die genoegdoening om op so 'n wyse te kon saamwerk met 'n aantal heel besonderse mense, en om my deel van die verantwoordelikhede aan hulle bekwame hande te kan oorgee. Die vreugde om digters as vriende vir wie ek 'n grenslose bewondering het weer te kan sien en ervaar. Om hulle aan mekaar voor te kan stel – vir dié wat van elders kom en dié van plaaslike teling – en om sommer spoggerig ook te kan wees oor ons meetsnoere en die lieflike plekke waar hulle val. Dat ons gedeelde Afrikaanskap gevier gaan word. Dat die ondermyning van alle orde en verwagtings 'n dieper spoor sal begin trap. Dat mense sal wil luister na die gedeelde diepklank van al hierdie tale wat met baie liefde aangebied word. Dat die wyn nie lyf sal wegsteek nie.
LE: Baie dankie vir die gesprek, Breyten. By wyse van verdere temptasie plaas ek hieronder jou gedig wat ook op die Dansende Digters se amptelike webblad gevind kan word.
who will be / the last to fall?
when I arrive in the lecture hall
I see wiser heads nodding in my direction
with an all-knowing smirk or two
here and there a backhanded titter
as if in anticipation of whatever old dog
flushed from the bush when the stone is thrown:
who do these people think I am – Breyten Breytenbach?
while waiting for the presentation to shape
in the presence of tongues still softly clicking palates
to search for the sweet gossip marrow
I realize with a suppressed sob
that I actually pity the slob
but when he prances and prattles on stage
mumblestumbling laboriously to make a case
for the double negation of engagement,
and particularly once he takes cover
behind the biarticulation of empty embodiment
(and forgets the pure light of song)
as he trashes about to snatch image from thought,
I resolve to let him dig his own hole
roomy enough to be a grave
poor shit / so full of / hollow utterances:
let him save face
and commit his own explanation.
(c) Breyten Breytenbach / 2014
Posted in Uncategorized | Comments Off on Dansende Digtersfees. Ingrid de Kok (Suid-Afrika)
Dansende Digtersfees. Die volledige program
Die Spier Dansende Digtersfees program, op Vrydag 9 Mei en Saterdag 10 Mei 2014, sluit twee PoësieVoorlesings en 'n reeks gemodereerde Gesprekke in, met die praktyk van vertaling as deurlopende motief. Die Poësie Voorlesings vind saans plaas en kaartjies is teen R190 per persoon beskikbaar, wat 'n ligte ete en 'n glas wyn insluit.
Die Gesprekke vind deur die dag plaas en bywoning is gratis. Sitplekke is egter streng beperk en bespreking dus noodsaaklik.
2nm tot 3.30nm | Spier Ou Wynkelder
Frakaans, Françiques, Arabique en Arabeske: Frans as afloerder in Arabies, Afrikaans en Wolof. Deelnemende digters sluit in Abdellatif Laâbi uit Morokko, Nimrod uit Tsjad en Jabir en Diamil van die Senegalase rap kollektief Vendredi Slam. Die gespreksleier is Georges Lory, voormalige direkteur van die Alliance Française Suider Afrika en uitgelese vertaler van onder andere Gordimer, Krog en Breytenbach.
4nm tot 5.30nm | Spier Ou Wynkelder
"Sewe jaar na sy dood sien ek Celan in sy pantoffels alleen in sy slaapkamer dans, neuriënd met elke pas." In watter taal het Ilya vir Paul Celan sien dans?
'n Indiepte gesprek oor poësie, vlinders en dans tussen Homero Aridjis uit Mexiko, Ilya Kaminsky, oorspronklik uit Odessa en nou van die VSA, en Henning Pieterse uit Pretoria. Die gesprek sal gelei word deur Dominique Botha.
6nm | Ontmoet by die Spier Rivierdek vir 'n optog na die Ou Wynkelder
7nm | Spier Ou Wynkelder
Poësie Voorlesing I
Voorlesings deur feesdigters Abdellatif Laâbi, Breyten Breytenbach, Duo Duo, Hans van de Waarsenburg,
Henning Pieterse, Homero Aridjis, Ilya Kaminsky, Ingrid de Kok, Mxolisi Nyezwa, Nimrod en Jabir &
Diamil van Vendredi Slam. Musiekregie: Neo Muyanga.
Koste: R190 per persoon, wat 'n ligte ete en glas wyn insluit.
11vm tot 12.30nm | Protea Boekwinkel, Crozier/Andringa Straat, Stellenbosch
Rondom die bekendstelling van die jaarboek opstelle, kortverhale en gedigte, Imagine Africa 2, sal Breyten Breytenbach uitbrei oor hoe poësie en prosa reeds 'n vertaling is van die nie-verbale, hoe die verbeelding verlyf in woorde en dalk verblyfreg verwerf. Breytenbach sal in gesprek wees met bydraende skrywers Hans van de Waarsenburg (Holland), Abdellatif Laâbi, Georges Lory en Louis Esterhuizen.
Asem as die bewegings van bewussyn, asem as inkapseling van geheue, asem as die vergestalting van verandering: Protes en Poësie.
Die Chinese digter Duo Duo wat kom uit 'n asemgeskiedenis van duisende jare, sal in gesprek tree met komponis Neo Muyanga, en Suid Afrikaanse digters Ingrid de Kok en Mxolisi Nyezwa.
Kom ons wees nou ernstig.
'n Gemeensame en interaktiewe wynproe en versnit werkswinkel, met wynmakers en digters. Ouderdomsbeperking: 18.
Poësie Voorlesing II
Voorlesings deur feesdigters Abdellatif Laâbi, Breyten Breytenbach, Duo Duo, Hans van de Waarsenburg, Henning Pieterse, Homero Aridjis, Ilya Kaminsky, Ingrid de Kok, Mxolisi Nyezwa, Nimrod en Jabir & Diamil van Vendredi Slam. Musiekregie: Neo Muyanga.
Telefoon 021 809 1100 gedurende kantoor-ure, Maandag tot Vrydag
Tags: Dansende Digtersfees, Program
Posted in Nuus / Briewe | 56 Kommentare »
Dansende Digtersfees. Nimrod (Tsjaad)
Nog 'n digter wat vanjaar op 9 en 10 Mei tydens Spier Wynlandgoed se Dansende Digtersfees in aksie gaan wees, is Nimrod Djangrang Bena (skrywersnaam: Nimrod). Hy is in 1959 in Tsjaad gebore en is eweneens as romansier en essayïs bekend. Vantevore het hy Geskiedenis, Aardrykskunde en Filosofie onderrig in sowel sy geboorteland as die Ivoorkus. Die afgelope tyd het hy hom egter in Frankryk hervestig waar hy tans Filosofie aan die Universiteit Picardie Jules Verne doseer. In hoofsaak skryf Nimrod oor die uitgerekte oorlog in sy geboorteland wat hom genoodsaak het om sy geboorteland te verlaat. In 1999 is sy bundel Passage à l'infini met die Louise Labé-poësieprys bekroon; 'n verering wat in 2011 opgevolg is met die Prix Max Jacob vir sy bundel Babel, Babylone.
Aangesien daar geen bundels van hom in Engelse vertaling beskikbaar is nie, sal daar tragies genoeg geen van sy publikasies tydens die Danse Digtersfees beskikbaar wees nie.
Nietemin, ek kon wel 'n gedig van Nimrod in Engelse vertaling op die internet vind. Dit volg hieronder.
Tags: Dansende Digtersfees, Nimrod
Posted in Uncategorized | Comments Off on Dansende Digtersfees. Nimrod (Tsjaad)
Dansende Digtersfees. Hans van de Waarsenburg (Nederland)
Hans van de Waarsenburg is nog 'n digter wat tydens vanjaar se Dansende Digtersfees op 9 en 10 Mei by Spier Wynlandgoed buite Stellenbosch op gaan tree. Hy is in 1943 in Helmond (Nederland) gebore en het reeds vyf digbundels sedert sy debuut in 1965 gepubliseer. In 1973 is sy bundel De vergrijzing met die gesogte Jan Campert-prys vir poësie bekroon. In 2004 is die eerste Munisipale toekenning deur die Helmond stadsraad aan Van de Waarsenburg toegeken vir sy hele oeuvre. In die periode 1997 tot 2000 was hy voorsitter van PEN Nederlands en sedert 1997 president van die bekende Maastricht International Poetry Nights.